b'\n_START_ARTICLE_\nSkotlannin rugby union -maajoukkue\n_START_PARAGRAPH_\nSkotlannin rugby union -maajoukkue on Skotlannin kansallinen rugby union -joukkue. Se pelasi ensimm\xc3\xa4isen maaottelunsa jo vuonna 1871, jolloin vastustajana lajin historian ensimm\xc3\xa4isess\xc3\xa4 kansainv\xc3\xa4lisess\xc3\xa4 ottelussa toimi Englanti._NEWLINE_Skotlanti on pelannut kaikissa rugbyn MM-kisoissa, jotka j\xc3\xa4rjestettiin ensimm\xc3\xa4isen kerran 1987. Parhaimmillaan se on sijoittunut nelj\xc3\xa4nneksi 1991. _NEWLINE_Skotlanti on voittanut nykyisen Six Nations Championshipin mestaruuden 27 kertaa, n\xc3\xa4ist\xc3\xa4 14 vuoteen 1907 menness\xc3\xa4, jolloin mukana oli vain nelj\xc3\xa4 maata. Viimeksi se on voittanut mestaruuden 1999. Lis\xc3\xa4ksi se on sijoittunut 20 kertaa toiseksi ja 25 kertaa kolmanneksi. 2000-luvulla se on sijoittunut parhaimmillaan kolme kertaa kolmanneksi._NEWLINE_Lokakuussa 2015 Skotlanti oli kansainv\xc3\xa4lisen rugbyliitto IRB:n rankingissa sijalla yhdeks\xc3\xa4n._NEWLINE_Kotiottelunsa Skotlanti pelaa Edinburghissa sijaitsevalla yli 67\xc2\xa0000 -paikkaisella Murrayfield Stadiumilla.'